RÅDETS BESLUTNING af 30. marts 1998 om et flerårigt EF-program for at fremme informationssamfundet i Europa (»Informationssamfundet«) (98/253/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

(1) Med virkeliggørelsen af informationssamfundet skabes der nye former for økonomiske, politiske og samfundsmæssige relationer, som kan gøre det nemmere for Fællesskabet at tage det kommende århundredes udfordringer op, særlig med hensyn til jobskabelsen; dette blev fremhævet i hvidbogen »Vækst, konkurrenceevne og beskæftigelse - udfordringer og veje ind i det 21. århundrede«;

(2) på Korfu-mødet den 24. og 25. juni 1994 noterede Det Europæiske Råd sig de anbefalinger, som den højtstående gruppe om informationssamfundet fremlagde i rapporten »Europa og det globale informationssamfund«, og Kommissionen udarbejdede derefter en handlingsplan, som indeholder konkrete foranstaltninger både på EF-plan og i medlemsstaterne;

(3) på Firenze-mødet den 21. og 22. juni 1996 understregede Det Europæiske Råd informationssamfundets potentiale med hensyn til uddannelse, arbejdstilrettelæggelse og jobskabelse;

(4) hvor hurtigt, informationssamfundet udvikler sig, vil i høj grad afhænge af borgernes og offentlige og private organisationers bevidsthedsniveau, forståelse og støtte og af de nye informations- og kommunikationsteknologiers anvendelsesmuligheder med hensyn til at opfylde borgernes og erhvervslivets behov;

(5) virkeliggørelsen af informationssamfundet forudsætter, at hver enkelt borger, virksomhed eller offentlig organisation i alle dele af Fællesskabet har adgang til enhver form for oplysninger, som de har brug for;

(6) informationssamfundet vil efterhånden ændre karakteren og indholdet af menneskenes aktiviteter, og det vil også påvirke hidtil selvstændige aktivitetsområder på kryds og tværs af sektorgrænser;

(7) foranstaltningerne for at fremme informationssamfundet skal tage hensyn til den økonomiske og sociale samhørighed i Fællesskabet og til det indre markeds fortsatte funktionsevne;

(8) for at fastlægge disse foranstaltninger må der gennemføres forundersøgelser, der tager sigte på at øge forståelsen af de forskellige områder, der kan blive påvirket af EF-foranstaltninger vedrørende informationssamfundet;

(9) det første udkast til en interimsrapport af januar 1996 fra Gruppen af Eksperter på Højt Niveau om sociale og samfundsmæssige aspekter ved informationssamfundet indeholder de indledende overvejelser med henblik på at forberede en endelig rapport;

(10) Forum for Informationssamfundets første årsrapport til Europa-Kommissionen blev afleveret i juni 1996, og den anbefaler, at Kommissionen lancerer oplysningskampagner over hele Unionen, fremmer de foranstaltninger, der egner sig bedst til at give de bedste fremgangsmåder større udbredelse, fremmer anvendelsen af nye teknologier, retter øget opmærksomhed mod udforskningen af informationssamfundets økonomiske og samfundsmæssige virkninger og sikrer, at handicappede ligestilles med hensyn til adgang til informationssamfundet;

(11) Kommissionen vedtog den 24. juli 1996 en grønbog om »Liv og arbejde i informationssamfundet - mennesket i centrum«, hvormed det er hensigten at skabe en bred samfundsdebat om de vigtigste sociale og samfundsmæssige aspekter af informationssamfundet; på baggrund af reaktionerne vil Kommissionen i 1997 fremlægge forslag til foranstaltninger;

(12) foranstaltningerne til fremme af informationssamfundet skal tage hensyn til informationssamfundets verdensomspændende karakter;

(13) på ministerkonferencen om informationssamfundet i Midrand, Sydafrika, fra den 13. til 15. maj 1996 erkendte G7-landene, at »informationssamfundsmodellen« bør følges på en måde, som gavner udviklingslandene, medvirker til at imødekomme deres særlige behov og hjælper dem med at tage udfordringerne op, støtter deres bæredygtige vækst og sikrer deres faktiske deltagelse i en fremspirende elektronisk sammenkoblet verdensøkonomi;

(14) på Rom-konferencen den 30. og 31. maj 1996 erkendtes det, at netop opbygningen af et virkelig åbent informationssamfund i Middelhavsområdet må være et af elementerne i den politiske dialog mellem Fællesskabet og de tolv lande, som er med i det Euro-Middelhavs-partnerskab, der blev lanceret på Barcelona-konferencen i november 1995 - et åbent informationssamfund, som med hensyn til vækst, konkurrenceevne og beskæftigelse bliver til gavn for brugere, industri og tjenesteleverandører på det informations- og kommunikationsteknologiske område;

(15) det andet Forum for Informationssamfundet med deltagelse fra Den Europæiske Union og de øst- og centraleuropæiske lande i Prag den 12. og 13. september 1996 bekræftede, at de forhold, der indgår i informationssamfundets udvikling, er særlig vigtige for de europæiske lande, hvis økonomier er midt i en reformperiode, og understregede, at der er behov for platforme for informationsudveksling og diskussion;

(16) der bør ikke være overlapning med de eksisterende muligheder for handling, f.eks. inden for forskning og udvikling, transeuropæiske net, informationsindhold, socialpolitik og standardisering;

(17) dette programs forløb bør overvåges løbende og systematisk; ved afslutningen af programmet skal der foretages en endelig vurdering af de opnåede resultater sammenholdt med målsætningerne i denne beslutning;

(18) det er nødvendigt at fastlægge varigheden af programmet;

(19) der anføres i denne beslutning et finansielt referencegrundlag som omhandlet i punkt 2 i Europa-Parlamentet, Rådet og Kommissionens erklæring af 6. marts 1995 for hele programmets varighed, uden at dette berører budgetmyndighedens beføjelser i henhold til traktaten;

(20) traktaten indeholder ikke anden hjemmel for vedtagelsen af denne beslutning end artikel 235 -

VEDTAGET FØLGENDE BESLUTNING:

Artikel 1

Der vedtages hermed et program (»Informationssamfundet«) med følgende mål:

- at øge befolkningens bevidsthed om og forståelse for informationssamfundets og dets nye anvendelsesmuligheders potentielle virkning i hele Europa og stimulere befolkningens motivation og evne til at deltage i overgangen til informationssamfundet

- at optimere de sociale og økonomiske fordele ved informationssamfundet i Europa ved at analysere dets tekniske, økonomiske, samfundsmæssige og forskriftsmæssige aspekter, ved at vurdere de udfordringer, som overgangen til informationssamfundet frembyder, bl.a. med hensyn til beskæftigelsen, og ved at fremme synergi og samarbejde mellem europæiske og nationale niveauer

- at fremme Europas rolle og synlighed inden for informationssamfundets globale dimension.

Programmet består af tværsektorielle aktiviteter, som supplerer Fællesskabets indsats på andre områder. Ingen af disse bør overlappe det arbejde, der gennemføres på disse områder under andre EF-programmer. For at undgå overlapning, for at supplere andre initiativer og for at tilføre supplerende ekspertise til dette program skal de relevante fællesskabsprogrammer sammenkobles med udviklingen af aktiviteter.

Programmet skal også give en fælles ramme for komplementær og synergiskabende interaktion på europæisk plan mellem de forskellige nationale/regionale/lokale initiativer til etablering af informationssamfundet, navnlig gennem bistand fra det i artikel 5, stk. 1, nævnte udvalg, for at udnytte eksisterende faciliteter og øge gennemsigtigheden og samarbejdet på europæisk plan, idet subsidiaritetsprincippet følges fuldt ud.

Artikel 2

For at nå de i artikel 1 omhandlede mål gennemføres følgende kategorier af foranstaltninger:

a) Foranstaltninger, der skal højne bevidsthedsniveauet i Europa:

- hvor det er nødvendigt, fremme af lokale, nationale og transnationale initiativer, der, f.eks. gennem informationsformidling, kan bidrage til en bedre forståelse af informationssamfundets muligheder, fordele og mulige farer, hvad enten de er rettet mod offentligheden i almindelighed eller mod specifikke målgrupper

- informationsindsamling og -formidling om borgernes og brugernes behov for så vidt angår informationssamfundets tjenester og applikationer

- forstærket synliggørelse over for offentligheden og andre interesserede parter af reelle projekter, der gennemføres for at imødekomme disses behov

- overvågning af folks bevidsthed omkring og fortrolighed med informationssamfundets tjenester og applikationer, navnlig gennem udarbejdelsen af regelmæssige undersøgelser og indarbejdelse af nationale undersøgelser i det europæiske helhedsbillede

- stimulering af industriens, især de små og mellemstore virksomheders, interesse for at tilbyde tjenester og applikationer, der kan opfylde behov, som borgere og brugere har givet udtryk for, f.eks. gennem præsentation af aktiviteter, netværk og applikationer i et informationssamfund og konkrete muligheder, der skal udnyttes

- demonstration af informationssamfundets mulige virkninger på regionalt plan, herunder inden for dets grænseoverskridende dimension, fremme af udvekslingen af relevante oplysninger mellem byer og regioner

- støtte til Forum for Informationssamfundet bestående af eksperter, der repræsenterer en bred vifte af interesser spændende fra erhvervsinteresser til universitets-, medie-, fagforenings-, forbruger- og brugergruppeinteresser, og som kan rådgive Kommissionen om de vanskeligheder, der skal overvindes for at udvikle informationssamfundet.

b) Foranstaltninger til optimering af informationssamfundets socioøkonomiske fordele i Europa:

- vurdering af, hvilke muligheder og hindringer ugunstigt stillede samfundsgrupper, udkantområder og ugunstigt stillede regioner står over for, når de vil have adgang til og benytte informationssamfundets produkter og tjenester; undersøgelse af, hvad der kan gøres for at overvinde hindringerne og udnytte informationssamfundets fordele

- analyse af aktuelle europæiske og nationale initiativer vedrørende udbud af applikationer, navnlig på grundlag af et fast register over projekter, der letter informationssamfundets virkeliggørelse

- tilvejebringelse af åbenhed om aktuelle politikker og programmer på europæisk og nationalt plan, navnlig på grundlag af et fast register

- på grundlag af de programmer og den praksis, som man har fundet frem til som de bedste, ydes der bidrag til, at vellykkede eksempler på informationssamfundspolitikker, -projekter og -tjenester finder udbredelse over hele Europa

- fremme af udveksling af ekspertise og erfaringer mellem igangværende undersøgelser og aktiviteter på europæisk og nationalt plan

- undersøgelse af, hvilke finansieringsordninger der er brug for til udvikling af informationssamfundet, samt evaluering af disse, navnlig ordninger, der kan medvirke til at fremme partnerskaber mellem offentlige og private virksomheder med henblik på at indføre applikationer af almen interesse

- undersøgelse af, hvad der kan hindre det indre marked i at fungere optimalt på informationssamfundets område, og overvejelse af foranstaltninger, der kan sikre, at informationssamfundet i fuldt omfang kan drage fordel af dette område uden indre grænser i sin udvikling, under hensyn til den sproglige mangfoldighed

- undersøgelse af, hvad små og mellemstore virksomheder prioriterer højest, og hvad der hæmmer deres brug af informationsteknologi; denne indsats samordnes nøje med Kommissionens bestræbelser for at mobilisere forskellige grupper af IKT-brugere

- fremme af elektronisk læse- og skrivefærdighed gennem udbredelse af relevant erfaring på transnationalt og europæisk plan.

c) Foranstaltninger, der skal styrke Europas rolle og synlighed i det globale informationssamfund:

- etablering af et register over initiativer i hele verden

- udveksling af oplysninger med tredjelande, især for at fremme deres adgang til informationssamfundets muligheder

- samarbejde om forberedelse af demonstrationsprojekter, enten bilateralt eller i samarbejde med internationale organisationer.

For de forskellige ovennævnte kategorier af foranstaltninger skal de arbejdsprogrammer, der skal udarbejdes hvert år, fastlægge de arbejdsområder og konkrete aktioner, der skal fremmes, idet det tilstræbes, at nytteværdien på europæisk plan maksimeres.

Artikel 3

Kommissionen kan benytte passende og formålstjenlige midler til at nå de mål, der er anført i artikel 1, og gennemføre de foranstaltninger, der er anført i artikel 2, navnlig:

- tildeling af kontrakter om udførelse af analyseopgaver, forundersøgelser, detaljerede undersøgelser af særlige områder, demonstrationsaktiviteter af begrænset omfang samt koordinering, evaluering og medfinansiering af aktiviteter

- tilrettelæggelse af, deltagelse i og ydelse af støtte til ekspertmøder, konferencer, seminarer og høring af personer eller grupper med fælles interesser, navnlig med henblik på at fremme tredjelandes adgang til informationssamfundets muligheder

- offentliggørelse og formidling af information.

Artikel 4

1. Programmet løber i perioden 1. januar 1998 til 31. december 2002.

2. Det finansielle referencegrundlag for gennemførelsen af dette program er på 25 mio. ECU. En vejledende fordeling af udgifterne findes i bilaget.

3. Budgetmyndigheden godkender bevillingerne i forbindelse med den årlige budgetbehandling og i overensstemmelse med de finansielle overslag.

Artikel 5

1. Kommissionen er ansvarlig for programmets gennemførelse og dets samordning med andre fællesskabsprogrammer.

Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Proceduren i artikel 6 gælder for:

- vedtagelse af arbejdsprogrammet, herunder omfanget af finansieringen

- opdeling af budgetudgifterne

- kriterier for og indholdet af indkaldelser af forslag

- vurdering af foreslåede projekter i forbindelse med indkaldelser af forslag med henblik på fællesskabsfinansiering og det skønnede beløb for Fællesskabets bidrag til hvert projekt, hvis beløbet er på 100 000 ECU eller derover

- foranstaltninger til programevaluering

- deltagelse i eventuelle projekter af juridiske personer fra tredjelande og internationale organisationer.

3. Såfremt Fællesskabets bidrag er mindre end 100 000 ECU, jf. stk. 2, fjerde led, underretter Kommissionen udvalget om projekterne og om resultatet af dens vurdering.

4. Kommissionen underretter regelmæssigt udvalget om, hvordan programmets gennemførelse generelt forløber.

Artikel 6

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger der skal træffes. Rådet træffer afgørelse med kvalificeret flertal.

Har Rådet efter udløbet af en frist på tre måneder regnet fra forslagets forelæggelse for Rådet ikke truffet nogen afgørelse, vedtages de foreslåede foranstaltninger af Kommissionen.

Artikel 7

Udvalget kan med henblik på rådgivning eller vejledning henvende sig til det i artikel 2, litra a), sidste led, nævnte Forum for Informationssamfundet.

Artikel 8

1. For at sikre, at fællesskabsstøtten anvendes effektivt, sørger Kommissionen for, at der foretages en effektiv forudgående vurdering, overvågning og efterfølgende evaluering af foranstaltninger, der gennemføres i henhold til denne beslutning.

2. Under og efter projekternes gennemførelse evaluerer Kommissionen den måde, hvorpå de gennemføres, og den virkning, de får, med henblik på at fastslå, om de oprindelige målsætninger er blevet opfyldt.

3. De udvalgte støttemodtagere forelægger Kommissionen en årsrapport eller en endelig rapport for projekter af kort varighed.

4. Når der er forløbet to år, og når programmet er afsluttet, forelægger Kommissionen Europa-Parlamentet, Rådet, Det Økonomiske og Sociale Udvalg og Regionsudvalget en evalueringsrapport, som inden da er behandlet af det i artikel 5, stk. 1, nævnte udvalg, og som omhandler de bedste resultater, der er opnået ved gennemførelsen af de i artikel 2 nævnte foranstaltninger. Kommissionen kan på grundlag af disse resultater fremsætte forslag om tilpasning af programmets retningslinjer.

Artikel 9

Dette program kan i overensstemmelse med proceduren i artikel 6 være åbent for deltagelse, uden økonomisk fællesskabsstøtte fra dette program, for juridiske personer, der er etableret i tredjelande, og for internationale organisationer, hvor sådan deltagelse reelt bidrager til gennemførelsen af programmet, og idet der tages hensyn til princippet om gensidig fordel.

Artikel 10

Denne beslutning er rettet til medlemsstaterne.

Udfærdiget i Bruxelles, den 30. marts 1998.

På Rådets vegne

LORD SIMON of HIGHBURY

Formand

(1) EFT C 51 af 21. 2. 1997, s. 12.

(2) EFT C 222 af 21. 7. 1997, s. 39.

BILAG

FLERÅRIGT PROGRAM FOR »INFORMATIONSSAMFUNDET«

>TABELPOSITION>